Dansk fodbold krydser fingre for Kristoffer Olsson i disse timer.
Tirsdag har FC Midtjylland meddelt, at svenskeren i øjeblikket er i respirator, efter at han faldt om i sit hjem for en uge siden. Det er en akut opstået sygdom relateret til hjernen, der har ramt Kristoffer Olsson.
Meldingen om Kristoffer Olsson har trukket overskrifter i hele verden, og det er naturligvis også en sag, der fylder meget i Sverige - ikke mindst hos midtbanespillerens tidligere klub AIK.
Mads Døhr Thychosen, der spillede sammen med Kristoffer Olsson i FC Midtjylland, er dybt berørt.
- Det er en tragisk nyhed, og alle mine tanker er hos Kristoffer og hans familie. Det er tragisk, og jeg fik en klump i maven, da jeg fik beskeden, siger Mads Døhr Thychosen til Tipsbladets svenske søstermedie FotbollDirekt og tilføjer:
- Kristoffer er en fantastisk holdkammerat og rigtig god for omklædningsrummet. Han er en fantastisk person, og jeg håber virkelig, at han klarer den.
Det er dagen igennem strømmet til med hilsner fra nær og fjern til Kristoffer Olsson - du kan følge Tipsbladets LIVE-blog her.